ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ (τέταρτο τμήμα)
της 8ης Φεβρουαρίου 2007
Υπόθεση T‑318/04
Vladimir Boucek
κατά
Επιτροπής των Ευρωπαϊκών Κοινοτήτων
«Υπάλληλοι – Γενικός διαγωνισμός – Αποκλεισμός από τις γραπτές εξετάσεις – Εκπρόθεσμη υποβολή υποψηφιότητας»
Αντικείμενο: Προσφυγή με αίτημα την ακύρωση της αποφάσεως της εξεταστικής επιτροπής του γενικού διαγωνισμού EPSO/A/2/03 περί αποκλεισμού
του προσφεύγοντος από τις γραπτές εξετάσεις του εν λόγω διαγωνισμού λόγω εκπρόθεσμης υποβολής του πλήρους φακέλου υποψηφιότητας.
Απόφαση: Η προσφυγή απορρίπτεται. Κάθε διάδικος φέρει τα δικαστικά έξοδά του.
Περίληψη
1.      Υπάλληλοι – Διαγωνισμός – Διοργάνωση – Προϋποθέσεις συμμετοχής και λεπτομέρειες διοργανώσεως
(Κανονισμός Υπηρεσιακής Καταστάσεως των υπαλλήλων, παράρτημα III, άρθρα 2 και 5)
2.      Υπάλληλοι – Διαγωνισμός – Προκήρυξη διαγωνισμού
(Κανονισμός Υπηρεσιακής Καταστάσεως των υπαλλήλων, παράρτημα III, άρθρα 1 § 1, στοιχείο η΄, και 2)
1.      Η μη κοινοποίηση, μέσω ηλεκτρονικού ταχυδρομείου, στους υποψηφίους ενός διαγωνισμού των αποτελεσμάτων των δοκιμασιών προεπιλογής
και της προσκλήσεως να συμπληρώσουν το έντυπο υποψηφιότητας δεν συνιστά παρατυπία η οποία θίγει την αρχή της χρηστής διοικήσεως
εφόσον οι ενδιαφερόμενοι έλαβαν επαρκή πληροφόρηση τόσο για το γεγονός ότι τα αποτελέσματα και η πρόσκληση αυτή θα τους κοινοποιούνταν
μέσω του προσωπικού φακέλου τους στον δικτυακό τόπο της Ευρωπαϊκής Υπηρεσίας Επιλογής Προσωπικού (EPSO), τον οποίον όφειλαν
να συμβουλεύονται τακτικά, όσο και για το χρονικό διάστημα κατά το οποίο προβλεπόταν να γίνει η κοινοποίηση αυτή.
Στο πλαίσιο αυτό, μια προθεσμία τριών εβδομάδων που παρέχεται στους υποψηφίους προκειμένου να λάβουν γνώση των επίμαχων πληροφοριών
στον δικτυακό τόπο της EPSO και να συμπληρώσουν και να αποστείλουν το έντυπο υποψηφιότητας δεν μπορεί να θεωρηθεί ανεπαρκής.
(βλ. σκέψεις 42 και 46)
2.      Το άρθρο 1, παράγραφος 1, στοιχείο η΄, του παραρτήματος III του Κανονισμού Υπηρεσιακής Καταστάσεως των υπαλλήλων, κατά το
οποίο η προκήρυξη διαγωνισμού πρέπει να καθορίζει την προθεσμία για την υποβολή των αιτήσεων υποψηφιότητας, δεν επιβάλλει
τον καθορισμό, με την προκήρυξη αυτή, των προθεσμιών για την αποστολή των εντύπων υποψηφιότητας και των δικαιολογητικών που
συμπληρώνουν τις αιτήσεις υποψηφιότητας, όταν πρόκειται για διαγωνισμούς οι οποίοι δεν προβλέπουν την αποστολή των εγγράφων
αυτών και την επαλήθευση των προϋποθέσεων συμμετοχής παρά μετά τη φάση της προεπιλογής. Ειδικότερα, τα έγγραφα αυτά αποσκοπούν
μόνον στο να συμπληρώσουν την αίτηση υποψηφιότητας που υποβάλλεται κατά την εγγραφή.
(βλ. σκέψεις 59 έως 61)
Παραπομπή: ΠΕΚ, 26 Οκτωβρίου 2004, T‑207/02, Falcone κατά Επιτροπής, Συλλογή Υπ.Υπ. 2004, σ. I‑A‑305 και II‑1393, σκέψη 41